‘สาระ’คาดธุรกิจประกันชีวิตปีหน้าโต15%
สาระ ล่ำซำ ชี้ธุรกิจประกันชีวิตปีหน้ายังดี คาดเติบโตได้ถึง 15%
15 ธ.ค. 2554

สาระ ล่ำซำ ชี้ธุรกิจประกันชีวิตปีหน้ายังดี คาดเติบโตได้ถึง 15%
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต ในฐานะประธานสภาธุรกิจประกันภัยไทย เปิดเผยว่า ทิศทางภาพรวมธุรกิจประกันชีวิตในปี 2555 คาดว่าน่าจะเติบโตได้ประมาณ 15% เมื่อเทียบกับปีนี้ที่คาดว่าธุรกิจประกันชีวิตจะเติบโตได้ไม่ต่ำกว่า 10% โดยเบี้ยรับรวมทั้งระบบในช่วง 10 เดือนแรกของปีนี้เติบโตอยู่ที่ 12% จากเป้าที่ตั้งไว้เมื่อต้นปี 15% ซึ่งระยะเวลาที่เหลือของปีนี้ตั้งแต่เดือน พ.ย.ธ.ค.นี้ คงต้องรอดูผลกระทบจากน้ำท่วมด้วยว่ามีผลต่อยอดขายมากน้อยเพียงใด
นายสาระ กล่าวว่า ในช่วงที่ผ่านมาธุรกิจประกันชีวิตนั้น ถือว่าเติบโตมากกว่าผลิตภัณฑ์มวลรวมภายในประเทศ หรือจีดีพี ถึง 3 เท่าตัว หากเศรษฐกิจขับเคลื่อนที่ดี แต่ละบริษัทก็ออกแบบประกันได้ตรงกับความต้องการของลูกค้า สามารถตอบสนองกับความต้องการได้ ประชาชนก็ให้ความสำคัญและมีความเข้าใจประกันมากขึ้น 
อย่างไรก็ตาม แต่สัดส่วนการถือครองกรมธรรม์ของคนไทยยังน้อยอยู่มาก ซึ่งก็คาดว่าปัญหาน้ำท่วมจะทำให้คนไทยเข้ามาสัมผัสระบบประกันชีวิตมากขึ้น และปัจจัยที่สนับสนุนให้ธุรกิจประกันชีวิตเติบโตมากขึ้น ก็ยังมาจากผลิตภัณฑ์และช่องทางการจำหน่าย และแบบประกันที่หลากหลายทั้งแบบออมระยะสั้นและระยะยาว ซึ่งเป็นรูปแบบการพัฒนาเช่นเดียวกับต่างประเทศที่มีสัดส่วนการถือครองกรมธรรม์ในระดับสูง 
ขณะที่ช่องทางการจำหน่ายเองยังมีส่วนช่วยกระตุ้นการเติบโตของธุรกิจประกันชีวิตอย่างต่อเนื่อง โดยมีช่องทางตัวแทนเป็นตัวขับเคลื่อนหลัก และช่องทางแบงก์แอสชัวรันส์ ที่มีการขยายอย่างก้าวกระโดด